Twee jong seuns sterf saamArgieffoto Twee jeugdiges, onderskeidelik 14 en 16 jaar oud, is dood en drie ander ernstig beseer ná ŉ tref-en-trap-ongeluk in Madadeni in Mpumalanga. Joseph Mabuza, woordvoerder van Mpumalanga se departement vir gemeenskapsveiligheid en sekuriteit, sê die voorval het glo Maandagaand omstreeks 20:00 plaasgevind. Volgens Mabuza wou die vyf persone die D2945-pad, glo ŉ besige roete in die omgewing, oorsteek toe ŉ motor tussen hulle ingeploeg het. Hy sê die 14- en 16-jariges, albei seuns, is op die toneel dood verklaar. Mabuza kon nie die ouderdom of geslag van die ander drie beseerdes bevestig nie, maar het wel gesê dat hulle na die Tonga-hospitaal geneem is vir dringende mediese behandeling. Mabuza sê dit is nie bekend in watter rigting die motor weggejaag het nie. Hy sê die polisie is onverpoos op soek na die bestuurder van die motor. Twee sake van strafbare manslag is reeds geopen.